title: 2013/582/ES: 2013 m. balandžio 17 d. Europos Parlamento sprendimas dėl Europos inovacijos ir technologijos instituto 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis, sudarančiomis neatskiriamą sprendimo dėl Europos inovacijos ir technologijos instituto 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/248

         EUROPOS PARLAMENTO SPRENDIMAS
   2013 m. balandžio 17 d.
   dėl Europos inovacijos ir technologijos instituto 2011 finansinių metų biudžeto įvykdymo patvirtinimo
   (2013/582/ES)
   EUROPOS PARLAMENTAS,

               —

               atsižvelgdamas į Europos inovacijos ir technologijos instituto 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos inovacijos ir technologijos instituto 2011 finansinių metų metinių ataskaitų kartu su Instituto atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių, kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008, įsteigiantį Europos inovacijos ir technologijos institutą (4), ypač į jo 21 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7-0108/2013),

               1.

               patvirtina Europos inovacijos ir technologijos instituto direktoriui, kad Instituto 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos inovacijos ir technologijos instituto direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 110.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 97, 2008 4 9, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis, sudarančiomis neatskiriamą sprendimo dėl Europos inovacijos ir technologijos instituto 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos inovacijos ir technologijos instituto 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos inovacijos ir technologijos instituto 2011 finansinių metų metinių ataskaitų kartu su Instituto atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7-0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių, kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2008 m. kovo 11 d. Europos Parlamento ir Tarybos reglamentą (EB) Nr. 294/2008, įsteigiantį Europos inovacijos ir technologijos institutą (4), ypač į jo 21 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5) 185 straipsnyje, ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą (A7-0108/2013),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog Europos inovacijos ir technologijos institutas (toliau - Institutas) 2011 finansinių metų metinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

                  B.

                  kadangi Budapešte įsikūręs Institutas įsteigtas Reglamentu (EB) Nr. 294/2008;

                  C.

                  kadangi 2011 m. birželio 8 d. Komisija Institutui suteikė finansinį savarankiškumą;

                  D.

                  kadangi 2011 m. Audito Rūmai pirmą kartą paskelbė ataskaitą apie Instituto metines finansines ataskaitas; kadangi audito metu buvo tikrinamas laikotarpis nuo 2011 m. birželio 8 d. iki gruodžio 31 d.;

                  E.

                  kadangi bendras Instituto biudžetas 2011 m. buvo 64 294 640 EUR;

                  F.

                  kadangi dotacijos sudarė apie 90 % Instituto biudžeto, todėl jos turi didelį poveikį biudžeto vykdymui; kadangi žinių ir inovacijos bendrijų (ŽIB) dotacijos buvo 56 847 080 EUR;

                  G.

                  kadangi, remiantis steigimo reglamentu, Instituto 2011 m. biudžetas buvo finansuojamas Sąjungos skiriama subsidija, Europos laisvosios prekybos asociacijos (ELPA) šalių įnašais ir buveinės valstybės narės įnašu;

                  H.

                  kadangi 2010 m. kovo 23 d. Institutas su Vengrijos Respublikos Vyriausybe pasirašė susitarimą dėl buveinės;

                  I.

                  kadangi 2011 m. pabaigoje Institutas užregistravo neigiamą 1 824 955,81 EUR biudžeto rezultatą (6); kadangi Institutas pripažįsta rezultatą kaip sąlyginį turtą; kadangi pagal Komisijos apskaitos tarnybų paskelbtas gaires neigiamas biudžeto rezultatas neturėtų būti įrašytas kaip iš Komisijos gautina suma, kadangi tam tikra perkeltinų sumų dalis paprastai panaikinama;

                  J.

                  kadangi 2010 m. ir 2011 m. Institutas dirbo kartu su jį kuruojančiu Švietimo ir kultūros generaliniu direktoratu (Švietimo ir kultūros GD), siekdami sukurti tinkamas vidaus struktūras ir nustatyti tinkamas procedūras, kad Institutas galėtų valdyti Sąjungos lėšas laikydamasis patikimo finansų valdymo principo ir atitiktų būtiniausias finansinio savarankiškumo sąlygas; kadangi šios sąlygos (7) apibrėžtos taip, kad jomis nustatomos:

                              —

                              veiksmingai atskirtos leidimus duodančio pareigūno ir apskaitos pareigūno pareigos,

                              —

                              veikianti apskaitos sistema, pagal kurią užtikrinamas lėšų panaudojimo patikrinimas ir įtraukimas į Sąjungos sąskaitas,

                              —

                              tinkama mokėjimų procedūra, užtikrinanti patikimą Sąjungos lėšų valdymą;

                  1.

                  palankiai vertina Audito Rūmų ataskaitą dėl Instituto 2011 finansinių metų metinių finansinių ataskaitų;

         Biudžeto ir finansų valdymas

                  2.

                  remdamasis metinėmis finansinėmis ataskaitomis primena, kad bendras Institucijos 2011 m. biudžetas buvo 64 294 640 EUR;

                  3.

                  remdamasis metinėmis finansinėmis ataskaitomis pripažįsta, kad Instituto 2011 m. biudžetas finansinio savarankiškumo laikotarpiu (birželio–gruodžio mėn.) buvo 9 794 873,70 EUR;

                  4.

                  pažymi, kad, remiantis metinėmis finansinėmis ataskaitomis, Sąjungos įnašas finansinio savarankiškumo laikotarpiu buvo 8 234 873,70 EUR; be to, pažymi, kad įnašas apima ELPA šalių suteiktus 191 433,87 EUR – šį įnašą renka Komisija ir perveda jį Institutui kartu su Sąjungos subsidija;

                  5.

                  primena, kad 2010 m. kovo 23 d. Institutas su Vengrijos Respublikos Vyriausybe pasirašė susitarimą dėl buveinės; primena, kad pagal šį susitarimą buveinės valstybė narė įsipareigoja prisidėti prie Instituto personalo išlaidų ir penkerius metus dengti 20 darbuotojų darbo užmokesčio sąnaudas; be to, pažymi, kad įnašas yra mokėtinas nuo 2011 m. pervedant penkias metines 1 560 000 EUR dydžio įmokas;

         Apskaitos sistema

                  6.

                  remdamasis metinėmis finansinėmis ataskaitomis pažymi, kad 2011 m. birželio 8 d. Institutas pradėjo taikyti kaupiamosios apskaitos (ABAC) darbo priemonę, t. y. apskaitos sistemą, kurią Komisija taiko biudžeto apskaitai; be to, pažymi, kad 2011 m. birželio 8 d. sutarčių valdymo sistemoje įdiegta priemonė „ABAC Contract“;

                  7.

                  remdamasis metinėmis finansinėmis ataskaitomis pažymi, kad bendrosioms sąskaitoms tvarkyti 2011 m. birželio 8 d. Institutas įdiegė sistemą SAP, kurią naudoja Komisija ir kuri tiesiogiai susijusi su sistema „ABAC“; taip pat pažymi, kad nuo 2011 m. sausio 1 d. iki birželio 7 d. Institutas naudojo savo partnerio generalinio direktorato apskaitos sistemą;

                  8.

                  remdamasis metinėmis finansinėmis ataskaitomis pažymi, kad nuo 2011 m. gruodžio 19 d. turto valdymo sistemoje įdiegta priemonė „ABAC assets“;

         Įsipareigojimai

                  9.

                  remdamasis metinėmis finansinėmis ataskaitomis (8) pastebi, kad visų metų įsipareigojimų asignavimų panaudojimo lygis yra 97,21 %, mokėjimų asignavimų panaudojimo lygis – 83,83 % ir mokėjimų, susijusių su įsipareigojimais, lygis – 67,33 %;

                  10.

                  atkreipia dėmesį į tai, kad finansinio savarankiškumo laikotarpiu įsipareigojimų asignavimų panaudojimo lygis buvo 92,81 %, mokėjimų asignavimų, susijusių su įsipareigojimais, lygis – 24,70 % ir mokėjimų, susijusių su įsipareigojimais, lygis – 11,48 %; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi žemas lėšų panaudojimo lygis rodo, jog esama sunkumų planuojant ir vykdant biudžetą;

                  11.

                  pripažįsta, kad pagal I antraštinę dalį („Išlaidos darbuotojams“) numatytų įsipareigojimų įvykdymo lygis per visus metus buvo 73,28 % ir atliktų mokėjimų, susijusių su įsipareigotais asignavimais, lygis – 92,79 %;

                  12.

                  atkreipia dėmesį į tai, kad pagal I antraštinę dalį („Išlaidos darbuotojams“) numatytų įsipareigojimų įvykdymo lygis finansinio savarankiškumo laikotarpiu buvo 63,36 % ir atliktų mokėjimų, susijusių su įsipareigotais asignavimais, lygis – 88,56 %; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi žemas lėšų panaudojimo lygis rodo, jog esama sunkumų planuojant ir vykdant biudžetą;

                  13.

                  remdamasis metinėmis ataskaitomis pripažįsta, kad pagal II antraštinę dalį („Veiklos išlaidos“) numatytų įsipareigojimų įvykdymo lygis 2011 m. pabaigoje buvo 72,41 %, o mokėjimų asignavimų panaudojimo lygis buvo 47,77 %; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi žemas lėšų panaudojimo lygis rodo, jog esama sunkumų planuojant ir vykdant biudžetą;

                  14.

                  atkreipia dėmesį į tai, kad pagal II antraštinę dalį („Administracinės išlaidos“) numatytų įsipareigojimų įvykdymo lygis finansinio savarankiškumo laikotarpiu buvo 70,32 % ir atliktų mokėjimų, susijusių su įsipareigotais asignavimais, lygis – 42,13 %; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi žemas lėšų panaudojimo lygis rodo, jog esama sunkumų planuojant ir vykdant biudžetą;

                  15.

                  pripažįsta, kad pagal III antraštinę dalį („Veiklos išlaidos“) numatytų įsipareigojimų įvykdymo lygis per visus metus buvo 99,32 %, o atliktų mokėjimų, susijusių su įsipareigotais asignavimais, lygis – 66,39 %; be to, pažymi, kad įsipareigojimų įvykdymo lygis buvo 100 % tiek ŽIB dotacijų, tiek Instituto fondo atvejais, o veiklos išlaidų mokėjimų, susijusių su įsipareigojimais, lygis (66,39 %) – rezultatas to, kad nebuvo atlikta jokio išankstinio finansavimo mokėjimo, susijusio su papildomomis dotacijomis, kurios perkeltos rugpjūčio mėn. atliekant antrąjį perkėlimą;

                  16.

                  pripažįsta, kad pagal III antraštinę dalį („Veiklos išlaidos“) numatytų įsipareigojimų įvykdymo lygis finansinio savarankiškumo laikotarpiu buvo 98,09 % ir kad atliktų mokėjimų, susijusių su įsipareigotais asignavimais, lygis buvo labai žemas – 3,46 %; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi žemas lėšų panaudojimo lygis rodo, jog esama sunkumų planuojant ir vykdant biudžetą;

                  17.

                  remdamasis Audito Rūmų ataskaita pažymi, kad visus su 2011 m. atliktais mokėjimais susijusius susitarimus dėl dotacijų Komisija (Švietimo ir kultūros GD) ir Institutas nuolat pasirašydavo po to, kai didžioji veiksmų dalis jau buvo įgyvendinta; taip pat pažymi, kad 2011 m. rugsėjo–gruodžio mėn. Institutas atliko galutinius 4 200 000 EUR vertės mokėjimus, susijusius su trimis susitarimais dėl dotacijų, kurie buvo pasirašyti gerokai po to, kai pradėta veikla; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas ištaisyti šį trūkumą, kadangi tai tinkamo finansų valdymo klausimas;

         Lėšų perkėlimai

                  18.

                  pripažįsta, kad biudžeto eilutėje 3 100 (ŽIB dotacijos) esančių mokėjimų asignavimų suma, sudaranti 4 500 000 EUR, perkelta iš 2010 m. į 2011 m.; be to, pažymi, kad sumokėta 3 780 634,25 EUR ir tai 2011 m. pabaigoje sudarė 84,01 % atliktų mokėjimų, susijusių su įsipareigotais asignavimais, lygį;

                  19.

                  atkreipia dėmesį į tai, kad iš 2011 į 2012 metus automatiškai perkelta 21 903 441,85 EUR asignavimų: 0,97 % išlaidų darbuotojams, 2,25 % administracinių išlaidų ir 96,79 % veiklos išlaidų, kurios sudarė didžiausią perkeltų lėšų dalį, asignavimų; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas pašalinti šį trūkumą, kadangi aukštas perkėlimų lygis prieštarauja metinio periodiškumo principui;

                  20.

                  atkreipia dėmesį į tai, kad 3 778 942,31 EUR mokėjimų asignavimų suma nebuvo automatiškai perkelta iš 2011 į 2012 metus, kadangi 2011 m. pabaigoje Institutas turėjo tam tikrų įsipareigojimų, atitinkančių jo tinkamai prisiimtus sutartinius įsipareigojimus, pagal kuriuos 2011 m. mokėjimai ar daliniai mokėjimai neatlikti; ragina Institutą informuoti biudžeto įvykdymą tvirtinančią instituciją apie veiksmus, kurių jis imsis siekdamas pašalinti šį trūkumą;

         Įdarbinimo procedūros

                  21.

                  remdamasis metinės veiklos ataskaita (MVA) pažymi, kad 2011 m. pabaigoje buvo užimta 40 etatų (23 laikinų darbuotojų ir 17 sutartininkų etatų) ir kad tai rodo 66 % padidėjimą, palyginti su 2010 m. pabaigoje užimtais 24 etatais;

                  22.

                  pripažįsta, kad ne tik padidėjo darbuotojų skaičius, bet ir 2011 m. rugsėjo mėn. nustatyta nauja organizacinė struktūra, kad būtų galima skirti pakankamai darbuotojų siekiant, visų pirma, geriau atlikti administracines ir horizontaliosios veiklos užduotis, biudžeto planavimą ir vykdymą, žmogiškųjų išteklių valdymą, taip pat apskaitą ir vidaus audito užduotis ir taip sukurti tvirtą Instituto palaikomųjų paslaugų pagrindą;

                  23.

                  remdamasis metine veiklos ataskaita pažymi, kad nuo 2011 m. liepos 1 d. Institute pradėjo dirbti naujas direktorius;

                  24.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (9) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 110.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 97, 2008 4 9, p. 1.

         (5)  OL L 357, 2002 12 31, p. 72.

         (6)  2011 m. metinės finansinės ataskaitos, p. 23.

         (7)  2009 m. gruodžio 17 d. Komisijos sprendimas C(2009) 10145.

         (8)  2011 m. metinės finansinės ataskaitos, p. 34.

         (9)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2012/620/ES: 2012 m. gegužės 10 d. Europos Parlamento sprendimas dėl Europos maisto saugos tarnybos 2010 finansinių metų biudžeto įvykdymo patvirtinimo#2012 m. gegužės 10 d. Europos Parlamento rezoliucija su pastabomis, sudarančiomis neatskiriamą jo sprendimo dėl Europos maisto saugos tarnybos 2010 finansinių metų biudžeto įvykdymo patvirtinimo dalį

text:
17.10.2012

               LT

               Europos Sąjungos oficialusis leidinys

               L 286/367

         EUROPOS PARLAMENTO SPRENDIMAS
   2012 m. gegužės 10 d.
   dėl Europos maisto saugos tarnybos 2010 finansinių metų biudžeto įvykdymo patvirtinimo
   (2012/620/ES)
   EUROPOS PARLAMENTAS,

               —

               atsižvelgdamas į Europos maisto saugos tarnybos 2010 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos maisto saugos tarnybos 2010 finansinių metų metinių finansinių ataskaitų su Tarnybos atsakymais (1),

               —

               atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į Europos Parlamento ir Tarybos reglamentą (EB) Nr. 178/2002 (3), įsteigiantį Europos maisto saugos tarnybą, ypač į jo 44 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0106/2012),

               1.

               atideda savo sprendimo, kuriuo Europos maisto saugos tarnybos vykdomajam direktoriui patvirtinama, kad Tarnybos 2010 finansinių metų biudžetas įvykdytas, priėmimą;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos maisto saugos tarnybos vykdomajam direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

         Pirmininkas
         Martin SCHULZ

         Generalinis sekretorius
         Klaus WELLE

      (1)  OL C 366, 2011 12 15, p. 106.

      (2)  OL L 248, 2002 9 16, p. 1.

      (3)  OL L 31, 2002 2 1, p. 1.

      (4)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2012 m. gegužės 10 d.
      su pastabomis, sudarančiomis neatskiriamą jo sprendimo dėl Europos maisto saugos tarnybos 2010 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos maisto saugos tarnybos 2010 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos maisto saugos tarnybos 2010 finansinių metų metinių finansinių ataskaitų su Tarnybos atsakymais (1),

                  —

                  atsižvelgdamas į Tarybos 2012 m. vasario 21 d. rekomendaciją (06083/2012 – C7-0051/2012),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į Europos Parlamento ir Tarybos reglamentą (EB) Nr. 178/2002 (3), įsteigiantį Europos maisto saugos tarnybą, ypač į jo 44 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (4), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą ir į Aplinkos, visuomenės sveikatos ir maisto saugos komiteto nuomonę (A7-0106/2012),

                  A.

                  kadangi Audito Rūmai pranešė, kad jiems pateiktas pagrįstas patikinimas, jog 2010 finansinių metų metinės finansinės ataskaitos yra patikimos ir pagal jas atliktos finansinės operacijos yra teisėtos ir tvarkingos;

                  B.

                  kadangi 2011 m. gegužės 10 d. Parlamentas patvirtino Europos maisto saugos tarnybos vykdomajam direktoriui, kad Tarnybos 2009 finansinių metų biudžetas įvykdytas, ir savo prie sprendimo dėl biudžeto įvykdymo patvirtinimo pridėtoje rezoliucijoje (5), inter alia,:

                              —

                              paragino Tarnybą stiprinti biudžeto procesus, susijusius su diferencijuotaisiais asignavimais, ir jų daugiamečio įgyvendinimo planavimą bei stebėseną,

                              —

                              be to, paragino Tarnybą pagerinti savo biudžeto valdymą, siekiant sumažinti dideles perkeltų asignavimų sumas,

                              —

                              paragino Tarnybą pradėti apklausą apie galimus žymiausių mokslininkų, valdybos ir komisijos narių interesų konfliktus taip, kad būtų įmanoma laiku nustatyti galimai praleidžiamą interesų deklaravimą ir imtis veiksmų;

                  C.

                  kadangi bendras Tarnybos biudžetas 2010 m. buvo 74 700 000 EUR, palyginti su 71 400 000 EUR 2009 m., t. y. padidėjo 4,6 %; kadangi pradinis Europos Sąjungos įnašas į 2010 m. Tarnybos biudžetą buvo 69 041 000 EUR, t. y. padidėjo 4,36 %, palyginti su pradiniu įnašu 2009 m. (6);

                  D.

                  kadangi ir toliau didėja darbo krūvis ir darbo sudėtingumas ir buvo priimta daugiau negu 560 moksliniais tyrimais paremtų dokumentų;

         Biudžeto ir finansų valdymas

                  1.

                  primena, kad pradinis Europos Sąjungos įnašas į Tarnybos biudžetą 2010 m. siekė 69 041 000 EUR; tačiau pažymi, kad prie šios sumos buvo pridėta 3 950 000 EUR susigrąžinto perviršio, todėl visa Sąjungos įnašo suma 2010 m. buvo 72 991 000 EUR;

                  2.

                  patvirtina Tarnybos metinės veiklos ataskaitoje (MVA) padarytas pastabas, kad 2010 m. Tarnybos biudžeto vykdymo rodiklis pagal įsipareigojimų asignavimus siekė 98,8 %, o pagal mokėjimų asignavimus – 83,5 %; pažymi, kad pagal 1 antraštinę dalį (darbuotojai) ir 2 antraštinę dalį (infrastruktūra) biudžetas buvo įvykdytas visiškai, o pagal 3 antraštinę dalį (veikla) vykdymo rodiklis siekė 96,5 %;

                  3.

                  tačiau remdamasis MVA pažymi, kad 2010 m. Tarnybos biudžeto vykdymo rodiklis pagal mokėjimų asignavimus siekė vos 83,5 %, t. y. 11 % mažiau, nei Tarnyba buvo užsibrėžusi; remdamasis Tarnybos pastabomis nustato, kad vykdymo rodiklis pagal mokėjimų asignavimus yra mažesnis nei tikėtasi dėl šių priežasčių:

                              —

                              dauguma duomenų tvarkymo ir IT veiklos paramos projektų buvo pradėti 2010 m. lapkričio mėn., todėl mokėjimai, sudarantys 4 300 000 EUR, bus atliekami tik 2011 m.,

                              —

                              dėl atidėliojimo sudaryti bendradarbiavimo mokslo srityje veiklos sutartis ir dėl žemo mokėjimų lygio, taikant dabartinę dotacijų ir viešųjų pirkimų sistemą, diferencijuotiems kreditams, siekiantiems 1 300 000 EUR, buvo išleista mažiau nei numatyta,

                              —

                              mokėjimai už konkrečius projektus administravimo ir komunikacijos srityse, sudarantys 1 100 000 EUR, buvo atidėti 2011 m.;

                  4.

                  patvirtina iš Tarnybos gautą informaciją, kad kas mėnesį apie biudžeto vykdymą buvo pranešama valdančiajai tarybai; buvo pranešama apie veiklos ar dėl bendradarbiavimo mokslo srityje programos atsiradusius nuokrypius nuo biudžeto vykdymo tikslų ir imamasi taisomųjų veiksmų;

                  5.

                  tačiau ragina Tarnybą imtis tolesnių veiksmų, siekiant patenkinamo biudžeto vykdymo tiek pagal įsipareigojimų, tiek pagal mokėjimų asignavimus, ir pranešti biudžeto įvykdymą tvirtinančiai institucijai apie padarytą pažangą;

                  6.

                  pažymi, kad iš Tarnybos pateiktos informacijos matyti, jog pagal Komisijos tvarkaraštį prie kaupiamosios apskaitos (ABAC) sistemos buvo numatyta pereiti 2011 m. rugsėjo mėn. ir tai buvo atitinkamai įgyvendinta;

                  7.

                  mano, jog nepriimtina tai, kad nors Tarnybos valdančiąją tarybą sudaro tik 15 narių, kiekvienas posėdis kainuoja vidutiniškai 92 630 EUR, tai sudaro 6 175 EUR kiekvienam nariui; pabrėžia, kad ši suma beveik tris kartus didesnė negu antros brangiausiai kainuojančios decentralizuotos agentūros valdančiosios tarybos suma; laikosi nuomonės, kad valdančiosios tarybos posėdžių išlaidos yra per didelės ir turėtų būti labai sumažintos; ragina Tarnybą ir jos valdančiąją tarybą nedelsiant ištaisyti padėtį ir iki 2012 m. birželio 30 d. informuoti biudžeto įvykdymą tvirtinančią instituciją apie priemones, kurių imtasi;

         Perkelti asignavimai ir sutarčių valdymo procesas

                  8.

                  patvirtina iš Tarnybos gautą informaciją, kad 6 % (270 000 000 EUR) einamajai veiklai skirtų įsipareigojimų, perkeltų iš 2009 m., reikėjo panaikinti; pažymi, kad tai yra pagerėjimas, palyginti su praėjusiais metais, į kuriuos iš 2008 m. buvo perkelta 19 % einamajai veiklai skirtų įsipareigojimų, iš 2007 m. buvo perkelta 37 % tokių įsipareigojimų ir iš 2006 m. – 26 % tokių įsipareigojimų;

                  9.

                  dar kartą ragina Tarnybą pagerinti savo biudžeto valdymą, siekiant sumažinti dideles perkeltų asignavimų sumas; pažymi, kad iš to matyti, jog esama Tarnybos sutarčių valdymo ir ataskaitų bei išlaidų ataskaitų teikimo stebėsenos trūkumų;

                  10.

                  ragina Tarnybą sukurti ir taikyti bendrą visų jos sutarčių valdymo stebėsenos sistemą; patvirtina, kad direktorate nėra centrinės ir koordinuotos jėgos, atsakingos už sutarčių stebėseną; pabrėžia, kad tai kelia neefektyvaus išteklių naudojimo ir nekoordinuotos sutarčių stebėsenos riziką, todėl prašo Tarnybos centralizuoti šią atsakomybę kiekviename direktorate;

                  11.

                  be to, ragina Tarnybą gerinti duomenų apie sutarčių įgyvendinimą teikimą, siekiant užtikrinti veiksmingą Tarnybos einamosios veiklos priežiūrą ir valdymą;

         Viešieji pirkimai

                  12.

                  pažymi, kad iš Tarnybos metinės veiklos ataskaitos matyti, kad 2010 m. Tarnyba užbaigė 24 viešųjų pirkimų procedūras komunikacijos ir administravimo srityse už 48 800 000 EUR ir sudarė 75 viešųjų pirkimų sutartis bei 10 dotacijų susitarimų kaip bendradarbiavimo mokslo srityje programos dalį atitinkamai už 5 700 000 EUR ir 2 100 000 EUR;

                  13.

                  pažymi, kad nuo 2008 m. Tarnyba turi praktinį viešųjų pirkimų vadovą, skirtą praktiniams nurodymams darbuotojams rengiant ir įgyvendinant viešųjų pirkimų procedūras ir su jomis susijusias sutartis teikti, ir kad šis vadovas yra nuolat atnaujinamas; be to, pažymi, kad vadovas peržiūrimas, siekiant atsižvelgti į naujausias Komisijos priimtas taisykles dėl viešųjų pirkimų ir Finansinio reglamento peržiūros;

         Žmogiškieji ištekliai

                  14.

                  pažymi, kad iš Tarnybos pateiktos informacijos matyti, jog iki 2010 m. pabaigos 99 % planuotų darbo vietų buvo užimtos arba buvo pateikti pasiūlymai;

                  15.

                  ragina Tarnybą atkreipti dėmesį į darbuotojų atrankos procedūrų trūkumus, nes dėl to kyla pavojus šių procedūrų skaidrumui; patvirtina Audito Rūmų informaciją, kad prasidėjus vertinimo procesui Tarnyba neužtikrino testų raštu anonimiškumo ir nustatyto mažiausio teigiamo įvertinimo skirtingais atrankos proceso etapais;

                  16.

                  yra susirūpinęs, kad Tarnyba daugiau nei 12 mėnesių atidėliojo labai svarbią Vidaus audito tarnybos (VAT) rekomendaciją, kuria Tarnyba buvo raginama nustatyti sutarties atnaujinimo procesus ir užtikrinti sprendimų priėmimo skaidrumą; todėl ragina Tarnybą paaiškinti biudžeto įvykdymą tvirtinančiai institucijai, kodėl buvo delsiama, ir skubiai panaikinti šį trūkumą;

         Interesų konfliktas ir „besisukančių durų“ atvejai

                  17.

                  ypač pažymi, kad 2010 m. rugsėjo mėn. buvo pranešta, jog valdančiosios tarybos pirmininkė yra tiesiogiai susijusi su maisto pramone ir yra Europos Tarptautinio gyvosios gamtos mokslų instituto (ILSI) direktorių valdybos narė;

                  18.

                  mano, kad nors dialogas su pramonės atstovais gaminių vertinimo metodologijų klausimais yra pateisinamas ir būtinas, šis dialogas neturėtų daryti neigiamos įtakos Tarnybos nepriklausomumui ir rizikos vertinimo procedūrų teisingumui; todėl ragina Tarnybą dabartinį ar neseniai vykusį jos valdančiosios tarybos, specialistų grupių atstovų ir darbo grupės narių arba darbuotojų dalyvavimą ILSI veikloje, pvz., darbo grupėse, moksliniuose komitetuose arba pirmininkaujant konferencijoms, laikyti interesų konfliktu;

                  19.

                  primygtinai ragina Audito Rūmus užbaigti ir pristatyti savo interesų konfliktų Tarnyboje auditą;

                  20.

                  primena, kad dabartinė valdančiosios tarybos pirmininkė 2010 m. nepranešė apie tai, kad yra ILSI direktorių valdybos narė; atkreipia dėmesį į tai, kad ILSI veiklą finansuoja maisto, chemijos ir farmacijos sektorių įmonės;

                  21.

                  todėl svarsto, kad reikia atlikti išsamią kiekvieno iš šių pranešimų ir galimų bei esamų interesų konfliktų analizę ir įvertinti Tarnybos objektyvumą bei nešališkumą visais lygmenimis ir jos atliekamą darbą; be to, ragina Tarnybą atlikti išsamią jos darbuotojų, ekspertų ir valdančiosios tarybos narių pateiktų interesų deklaracijų patikrą ir imtis konkrečių priemonių, skirtų interesų konfliktams sustabdyti, ir pateikti informaciją visuomenei; ragina Tarnybą iki 2012 m. birželio 30 d. parengti išsamią rašytinę ataskaitą ir biudžeto įvykdymą tvirtinančią instituciją informuoti apie patikros procesą ir priimtas konkrečias priemones;

                  22.

                  pažymi, kad Audito Rūmai pastebėjo, jog valdančiosios tarybos narių interesų deklaracijų peržiūros procesas yra nepakankamai kruopštus bei tikslus ir kelia pavojų šios procedūros išsamumui ir skaidrumui;

                  23.

                  mano, kad gaminių vertinimas turėtų būti paremtas ne tik pramonės atstovų duomenimis, bet turėtų būti tinkamai atsižvelgiama į nepriklausomą mokslinę literatūrą, paskelbtą recenzuojamuose žurnaluose; pabrėžia, kad ypač atsargiai turi būti vertinama pramonės atstovų įtaka rengiant gaires ir vertinimo metodologiją, kuriomis neturėtų būti teikiama pirmenybė pramonės finansuojamiems tyrimams hipotetiniu pagrindu ir kurios turėtų būti parengtos atvirai, skaidriai ir išlaikant pusiausvyrą;

                  24.

                  primena tarnybai, kad kartu su taisyklėmis, reglamentuojančiomis interesų deklaracijas, taip pat turėtų būti pateikiamas sankcijų, taikomų, jei šių taisyklių nesilaikoma, rinkinys; be to, pažymi, kad tarnyba, priimdama nepriklausomus sprendimus ir atsižvelgdama į visus atitinkamus duomenis ir informaciją, dėmesį taip pat turėtų sutelkti į viešąjį interesą;

                  25.

                  pažymi, kad 2010 m. kovo mėn. Vokietijos NVO kreipėsi į Europos ombudsmeną skųsdamasi, jog Tarnyba nekreipė pakankamai dėmesio į galimą interesų konfliktą, susijusį su jos genetiškai modifikuotų organizmų skyriaus vadovo persikėlimu į biotechnologijų bendrovę 2008 m., praėjus mažiau nei dviem mėnesiams nuo tada, kai šis darbuotojas išėjo iš Tarnybos, be apsisprendimo laikotarpio;

                  26.

                  pabrėžia, kad ombudsmenas nusprendė, jog Tarnyba neatliko išsamaus įtariamo galimo interesų konflikto įvertinimo, ir paragino Tarnybą patobulinti savo taisyklių ir procedūrų taikymo būsimais „besisukančių durų“ atvejais būdus; be to, pabrėžia, kad ombudsmenas taip pat nurodė, jog dirbančio darbuotojo vedamos derybos, susijusios su būsimu darbu, galinčiu prilygti „besisukančių durų“ principui, sudarytų interesų konfliktą, ir rekomendavo, kad Tarnyba atitinkamai sugriežtintų savo taisykles ir procedūras; ragina Tarnybą pranešti biudžeto įvykdymą tvirtinančiai institucijai apie konkrečias priimtas priemones ir atitinkamus jų terminus, siekiant atkreipti pakankamai dėmesio į ombudsmeno išvadas;

                  27.

                  dar kartą ragina Tarnybą imtis atitinkamų priemonių interesų konflikto ir „besisukančių durų“ atvejais, įskaitant valdančiojoje taryboje pasitaikančius atvejus, ir nedelsiant pranešti tiek biudžeto įvykdymą tvirtinančiai institucijai, tiek visuomenei apie taikomas priemones;

                  28.

                  pažymi, kad iš Tarnybos MVA matyti, jog 2010 m. Tarnyba ėmėsi kelių iniciatyvų interesų konflikto prevencijos ir valdymo srityje:

                              —

                              užsakė parengti nepriklausomą ataskaitą, skirtą 2007 m. Tarnybos interesų deklaracijos politikos įgyvendinimui įvertinti,

                              —

                              užsakė parengti nepriklausomą ataskaitą, skirtą Tarnybos nepriklausomumo sistemai su tokių pat nacionalinių ir tarptautinių organizacijų nepriklausomumo sistemomis palyginti,

                              —

                              užbaigė savo interesų deklaracijos vertinimo nepriklausomą išorės peržiūrą;

                  29.

                  palankiai vertina tai, kad Tarnyba patvirtino naują interesų konfliktų apibrėžtį, paremtą EBPO apibrėžtimi, bet įspėja, kad reikalingi tolesni patobulinimai siekiant stiprinti Tarnybos su nepriklausomumu susijusią politiką; ypač pabrėžia, kad kriterijai, pagal kuriuos apibrėžiamas interesų konfliktas, turėtų būti paaiškinti ir išplėsti ir apimti dabartinę ir neseniai vykdytą veiklą;

                  30.

                  atkreipia dėmesį į Tarnybos pateiktą informaciją, kad jos interesų deklaracijos politikos peržiūra buvo atlikta 2011 m. ir kad jos valdančioji taryba patvirtino naują politiką nepriklausomumo ir mokslinių sprendimų priėmimo procesų atžvilgiu;

                  31.

                  atkreipia dėmesį į tai, kad Tarnybai dažnai kyla problemų dėl įtariamų interesų konfliktų atvejų, kurie susiję su ekspertų grupių nariais, ypač grupių „Maisto priedai ir į maistą dedamos maistinės medžiagos“ ir „Genetiškai modifikuoti organizmai“ atveju; pabrėžia, kad aštuonios Tarnybos specialistų grupės ir jos mokslinis komitetas turi būti atnaujinti 2012 m. kovo mėn. ir bus patikrinti Tarnybos gebėjimai įgyvendinti naują politiką; taigi ragina Tarnybą iki 2012 m. birželio 30 d. raštu informuoti biudžeto įvykdymą tvirtinančią instituciją apie veiksmus, kurių imtasi siekiant įgyvendinti naują politiką nepriklausomumo ir mokslinių sprendimų priėmimo procesų atžvilgiu, ir atnaujinant savo specialistų grupes ir mokslinį komitetą laikytis EBPO interesų konfliktų apibrėžties; taip pat ragina Tarnybą iki 2012 m. birželio 30 d. informuoti biudžeto įvykdymą tvirtinančią instituciją apie naują specialistų grupių ir mokslinio komiteto sudėtį;

                  32.

                  atkreipia dėmesį į 2010 m. gruodžio mėn. Tarnybos taikomos darbo tvarkos persvarstymą siekiant užtikrinti, kad būtų įgyvendinami Tarybos reglamente (EEB, Euratomas, EAPB) Nr. 259/68 nustatyti įsipareigojimai, susiję su Europos Sąjungos pareigūnų tarnybos nuostatų ir kitų Europos Bendrijų tarnautojų įdarbinimo sąlygų 16 straipsnio 2 dalimi, 17 ir 19 straipsniais (7); buvo informuotas, kad 2010 m. 20 darbuotojų paliko tarnybą ir visi, išeidami iš darbo, gavo laiškus, kuriuose buvo primenami jų įsipareigojimai tarnybai; ragina Tarnybą geriau laikytis taisyklių ir procedūrų siekiant išvengti, kad ateityje nepadaugėtų „besisukančių durų“ atvejų, į kuriuos neseniai atkreipė dėmesį Europos ombudsmenas; laikosi nuomonės, kad visos problemos, susijusios su darbuotojų taisyklių taikymu ir interesų deklaracijomis, labai kenkia Tarnybos patikimumui;

                  33.

                  pažymi, kad Audito Rūmai, rengdami specialiąją ataskaitą dėl interesų konfliktų valdymo Sąjungos agentūrose, atliko Tarnybos auditą ir informavo, kad minėta ataskaita bus paskelbta iki 2012 m. birželio pabaigos;

                  34.

                  patvirtina, kad iš specialiosios ataskaitos matyti, jog Komisija svarsto galimybę pakeisti būsimą Tarnybos finansavimą ir pasiūlė biudžeto įvykdymą tvirtinančiai institucijai ir Tarybai apsvarstyti mokesčiais grindžiamą Tarnybos dalinio finansavimo struktūrą; pažymi, kad Komisija atlieka poveikio vertinimą šiuo klausimu; tačiau ragina susirūpinti, kad nauja Komisijos siūloma finansavimo sistema gali paveikti Tarnybos nepriklausomumą;

         Veikla

                  35.

                  pažymi, kad iš Tarnybos MVA matyti, jog išorės konsultantų atlikta jos efektyvumo peržiūra buvo pradėta 2010 m. pradėjus įgyvendinti programą e3; patvirtina, kad programos pradinis etapas susijęs su programos portfelio, struktūros ir valdymo kūrimu rengiantis struktūriniam reorganizavimui, kuris bus įgyvendinamas 2011 m.; ragina Tarnybą pranešti biudžeto įvykdymą tvirtinančiai institucijai apie peržiūros išvadas ir Tarnybos priimtas bei taikomas priemones, skirtas išvadose nustatytoms problemoms spręsti;

                  36.

                  palankiai vertina Tarnybos planus gerinti vidutinės trukmės laikotarpio planavimą atsižvelgiant į siekį labiau įtraukti valstybes nares į Tarnybos veiklą ir geriau telkti išteklius visoje Europoje; remia Tarnybos pastangas stiprinti bendradarbiavimą su valstybėmis narėmis rizikos vertinimo srityje;

                  37.

                  pabrėžia, kad Tarnyba privalo užtikrinti, jog jos konsultacijos būtų geros kokybės ir nepriklausomos siekiant užtikrinti atitiktį Europos Sąjungos saugos standartams, taip pat aukštą mokslinę kompetenciją ir nepriklausomumą sprendžiant visas problemas, kurios daro tiesioginį ar netiesioginį poveikį maistui ir maisto saugai bei pašarų saugai; rekomenduoja, ypač skaidrumo tikslais, priemones, kurios padėtų toliau skatinti taikyti Tarnybos darbuotojų ir Tarnyboje dirbančių ekspertų interesų deklaravimo vidaus taisykles ir stebėti, kaip jų laikomasi;

                  38.

                  mano, kad pagrindinė Tarnybos užduotis yra nepriklausomų mokslinių konsultacijų tais klausimais, kurie turi tiesioginį arba netiesioginį poveikį maisto saugai, teikimas, rizikos vertinimas siekiant Sąjungos institucijoms, valstybėms narėms ir politinius sprendimus priimančioms įstaigoms suteikti patikimą mokslinį pagrindą, kad būtų galima apibrėžti su politika susijusias teisėkūros arba reguliavimo priemones, taip pat mokslinių duomenų rinkimas ir analizė;

         Vidaus auditas

                  39.

                  patvirtina, kad vis dar reikia įgyvendinti šešias labai svarbias VAT rekomendacijas ir kad trys iš jų jau buvo atidėliojamos daugiau nei 12 mėnesių; pažymi, kad šis atidėliojimas susijęs su informacijos saugumo valdymu, sutarčių atnaujinimo procesu, skaidrumu priimant sprendimus ir dokumentų rinkimo bei apdorojimo politika; todėl ragina Tarnybą nedelsiant panaikinti šiuos trūkumus ir pranešti biudžeto įvykdymą tvirtinančioms institucijoms apie pasiektus rezultatus;

                  40.

                  atkreipia dėmesį į savo ankstesnių pranešimų dėl biudžeto įvykdymo patvirtinimo rekomendacijas, kaip nurodyta šios rezoliucijos priede;

                  41.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos jo 2012 m. gegužės 10 d. (8) rezoliucijoje dėl ES agentūrų veiklos, finansų valdymo ir kontrolės.

         (1)  OL C 366, 2011 12 15, p. 106.

         (2)  OL L 248, 2002 9 16, p. 1.

         (3)  OL L 31, 2002 2 1, p. 1.

         (4)  OL L 357, 2002 12 31, p. 72.

         (5)  OL L 250, 2011 9 27, p. 162.

         (6)  OL L 64, 2010 3 12, p. 991.

         (7)  OL L 56, 1968 3 4, p. 1.

         (8)  Priimti tekstai, P7_TA(2012)0164 (žr. šio Oficialiojo leidinio p. 388).

      PRIEDAS

         PER PRAĖJUSIUS KELERIUS METUS EUROPOS PARLAMENTO PATEIKTOS REKOMENDACIJOS

                  Europos maisto saugos tarnyba

                  2006 m.

                  2007 m.

                  2008 m.

                  2009 m.

                  Veikla

                  Neatliktas rizikos įvertinimas ir neapibrėžti atitinkami veiklos rodikliai, dokumentais nepagrįstos jos veiklą reguliuojančios sistemos ir vidaus kontrolės procedūros.

                  Netaikoma

                  Ragina Tarnybą nustatyti tikslius ir išmatuojamus (SMART) tikslus bei tinkamus veiklos (RACER) rodiklius ir taikyti H. Gannto diagramą, siekiant skatinti į rezultatus orientuotą požiūrį.

                              —

                              Rekomenduoja Tarnybai griežtinti biudžeto procesų, susijusių su diferencijuotais asignavimais, planavimą ir stebėseną,

                              —

                              pabrėžia Tarnybos būtinybę užtikrinti, kad jos konsultacijos būtų geros kokybės ir nepriklausomos; rekomenduoja priemones, skirtas toliau skatinti ir stebėti vidaus taisykles dėl darbuotojų, valdžios atstovų ir Tarnyboje dirbančių ekspertų interesų deklaravimo,

                              —

                              reikalauja Audito Rūmų atlikti Tarnybos veiklos auditą.

                  Biudžeto ir finansų valdymas (viešieji pirkimai)

                              —

                              Nebuvo griežtai laikomasi metinio periodiškumo principo: didelė dalis perkėlimų buvo atlikta metų pabaigoje (31 iš 49 perkėlimų),

                              —

                              viešųjų pirkimų procedūrų trūkumai: neapibrėžti atrankos kriterijai; kainos vertinimo metodas nustatytas tik prasidėjus vertinimo procedūrai; abstrakčiai apibūdinti kokybės kriterijai.

                              —

                              Nebuvo griežtai laikomasi metinio periodiškumo principo: su planuojamos veiklos programavimu ir biudžeto sudarymu susiję trūkumai,

                              —

                              biudžeto valdymo procedūrų trūkumai: atsižvelgiant į Komisijos įnašus Kroatijai ir Turkijai (pasirengimo narystei strategija), juos reikėjo įtraukti į biudžetą kaip asignuotąsias pajamas; tačiau jie buvo traktuojami kaip įprastos Bendrijos subsidijos dalis.

                              —

                              Nebuvo griežtai laikomasi metinio periodiškumo principo: programavimo, sutarties terminų stebėjimo ir Tarnybos biudžeto trūkumai:

                                          1)

                                          ragina Tarnybą pagerinti savo biudžeto valdymą, siekiant sumažinti dideles perkėlimų sumas: 2008 m. perkelta 23 %; 2007 m. – 16 %; 2006 m. – 20 %;

                                          2)

                                          reikėjo panaikinti didelę dalį įsipareigojimų (37 % einamajai veiklai skirtų įsipareigojimų perkelti iš 2007 m. ir 26 % perkelti iš 2006 m.);

                              —

                              ragina Komisiją ištirti būdus, kuriais užtikrinama, kad grynųjų pinigų valdymo principas atsižvelgiant į poreikius būtų taikomas visapusiškai – didelės grynųjų pinigų atsargos (19 990 492,26 EUR).

                              —

                              Ragina Tarnybą stiprinti biudžeto procesus, susijusius su diferencijuotais asignavimais, ir jų daugiamečio įgyvendinimo planavimą bei stebėseną,

                              —

                              ragina Tarnybą gerinti savo biudžeto valdymą, siekiant sumažinti dideles perkėlimų sumas; pabrėžia, kad Audito Rūmai nustatė, jog asignavimai buvo perkelti į kitus metus; iš to matyti, kad esama Tarnybos sutarčių valdymo ir ataskaitų bei išlaidų ataskaitų teikimo stebėsenos trūkumų,

                              —

                              Audito Rūmai pabrėžė, kad reikėjo panaikinti iš ankstesnių metų perkeltus einamajai veiklai skirtus įsipareigojimus; primygtinai ragina Tarnybą ištaisyti šią padėtį ir pranešti Audito Rūmams apie priemones, kurių buvo imtasi,

                              —

                              pažymi, kad Audito Rūmai pranešė apie 2009 m. darbo programos įgyvendinimo sunkumus; atitinkamai ragina Tarnybą imtis reikiamų priemonių, kad šie trūkumai būtų pašalinti.

                  Žmogiškieji ištekliai

                  Nenustatyti realūs darbuotojų samdymo tikslai.

                  Tarnybai pavyko pasiekti savo užsibrėžtus darbuotojų samdymo tikslus ir užpildyti 273 iš 300 etatų plane numatytų darbo vietų; priėmimo į darbą tvarkos auditas parodė, kad apskritai atrankos komisija iki pranešime apie laisvą darbo vietą nustatyto termino neapibrėžė nei taikytinų atrankos kriterijų svorinių koeficientų, nei mažiausių privalomų balų, reikalingų pereiti į kitą konkurso etapą.

                  Netaikoma

                  Netaikoma

                  Vidaus auditas

                  Netaikoma

                  Netaikoma

                  Įgyvendinta 20 iš 25 (80 %) IAS ir IAC pateiktų rekomendacijų.

                              —

                              Yra susirūpinęs, kad iš 48 rekomendacijų 1 laikoma visų svarbiausia, 27 – labai svarbiomis ir 20 – svarbiomis, tačiau biudžeto įvykdymą tvirtinančiai institucijai nebuvo pateikta jokios informacijos apie šių rekomendacijų turinį; ragina Tarnybos vykdomąjį direktorių pateikti šią informaciją,

                              —

                              pakartoja savo raginimą Tarnybai interesų konflikto atveju imtis tinkamų priemonių; ragina Tarnybą inicijuoti apklausą apie galimus savo žymiausių mokslininkų, valdybos ir komisijos narių interesų konfliktus taip, kad būtų įmanoma laiku nustatyti galimai praleistą interesų deklaravimą ir imtis veiksmų.


title: 2013/586/ES: 2013 m. balandžio 17 d. Europos Parlamento sprendimas dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo#2013 m. balandžio 17 d. Europos Parlamento rezoliucija su pastabomis sudarančiomis neatskiriamą sprendimo dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo dalį

text:
16.11.2013

               LT

               Europos Sąjungos oficialusis leidinys

               L 308/261

         EUROPOS PARLAMENTO SPRENDIMAS
   2013 m. balandžio 17 d.
   dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo
   (2013/586/ES)
   EUROPOS PARLAMENTAS,

               —

               atsižvelgdamas į Europos narkotikų ir narkomanijos stebėsenos centro 2011 finansinių metų galutines metines ataskaitas,

               —

               atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2011 finansinių metų galutinių metinių ataskaitų kartu su Centro atsakymais (1),

               —

               atsižvelgdamas į Tarybos 2013 m. vasario 12 d. rekomendaciją (05753/2013 – C7–0041/2013),

               —

               atsižvelgdamas į Sutarties dėl Europos Sąjungos veikimo 319 straipsnį,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

               —

               atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

               —

               atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,

               —

               atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

               —

               atsižvelgdamas į Darbo tvarkos taisyklių 77 straipsnį ir VI priedą,

               —

               atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0071/2013),

               1.

               patvirtina Europos narkotikų ir narkomanijos stebėsenos centro direktoriui, kad Centro 2011 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Europos narkotikų ir narkomanijos stebėsenos centro direktoriui, Tarybai, Komisijai ir Audito Rūmams ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Martin SCHULZ

            Generalinis sekretorius

         Klaus WELLE

      (1)  OL C 388, 2012 12 15, p. 123.

      (2)  OL L 248, 2002 9 16, p. 1.

      (3)  OL L 298, 2012 10 26, p. 1.

      (4)  OL L 376, 2006 12 27, p. 1.

      (5)  OL L 357, 2002 12 31, p. 72.

      EUROPOS PARLAMENTO REZOLIUCIJA
      2013 m. balandžio 17 d.
      su pastabomis sudarančiomis neatskiriamą sprendimo dėl Europos narkotikų ir narkomanijos stebėsenos centro 2011 finansinių metų biudžeto įvykdymo patvirtinimo dalį
      EUROPOS PARLAMENTAS,

                  —

                  atsižvelgdamas į Europos narkotikų ir narkomanijos stebėsenos centro 2011 finansinių metų galutines metines ataskaitas,

                  —

                  atsižvelgdamas į Audito Rūmų ataskaitą dėl Europos narkotikų ir narkomanijos stebėsenos centro 2011 finansinių metų galutinių metinių ataskaitų kartu su Centro atsakymais (1),

                  —

                  atsižvelgdamas į Tarybos 2013 m. vasario 12 d. rekomendaciją (05753/2013 – C7–0041/2013),

                  —

                  atsižvelgdamas į Sutarties dėl Europos Sąjungos veikimo 319 straipsnį,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (2), ypač į jo 185 straipsnį,

                  —

                  atsižvelgdamas į 2012 m. spalio 25 d. Europos Parlamento ir Tarybos reglamentą (ES, Euratomas) Nr. 966/2012 dėl Sąjungos bendrajam biudžetui taikomų finansinių taisyklių ir kuriuo panaikinamas Tarybos reglamentas (EB, Euratomas) Nr. 1605/2002 (3), ypač į jo 208 straipsnį,

                  —

                  atsižvelgdamas į 2006 m. gruodžio 12 d. Europos Parlamento ir Tarybos reglamentą (EB) Nr. 1920/2006 dėl Europos narkotikų ir narkomanijos stebėsenos centro (4), ypač į jo 15 straipsnį,

                  —

                  atsižvelgdamas į 2002 m. lapkričio 19 d. Komisijos reglamentą (EB, Euratomas) Nr. 2343/2002 dėl finansinio pagrindų reglamento, skirto įstaigoms, minėtoms Tarybos reglamento (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento 185 straipsnyje (5), ypač į jo 94 straipsnį,

                  —

                  atsižvelgdamas į Darbo tvarkos taisyklių 77 straipsnį ir VI priedą,

                  —

                  atsižvelgdamas į Biudžeto kontrolės komiteto pranešimą ir Piliečių laisvių, teisingumo ir vidaus reikalų komiteto nuomonę (A7–0071/2013),

                  A.

                  kadangi Europos narkotikų ir narkomanijos stebėsenos centras (toliau – Centras), įsikūręs Lisabonoje, įsteigtas Tarybos reglamentu (EEB) Nr. 302/93 (6);

                  B.

                  kadangi Audito Rūmai pranešė, kad jiems pateiktas pagrįstas patikinimas, jog Centro 2011 finansinių metų metinės finansinės ataskaitos yra patikimos ir jose atspindimos finansinės operacijos yra teisėtos ir tvarkingos;

                  C.

                  kadangi Parlamentas 2012 m. gegužės 10 d. patvirtino Centro direktoriui, kad Centro 2010 finansinių metų biudžetas įvykdytas (7), ir kadangi prie sprendimo dėl biudžeto įvykdymo patvirtinimo pridėtoje rezoliucijoje, be kita ko:

                              —

                              ragino Centrą nedelsiant imtis veiksmų, kuriais ateityje būtų didinamas mokėjimų asignavimų panaudojimo lygis, ir užtikrinti, kad biudžeto įvykdymą tvirtinanti institucija nuolat gautų informaciją apie pasiektą pažangą,

                              —

                              ragino Centrą sutvirtinti savo finansų valdymą; pripažįsta, kad su narkotikais susiję klausimai turėtų būti deramai atspindėti naujoje daugiametėje finansinėje programoje (2014–2020 m.),

                              —

                              ragino Centrą nedelsiant įgyvendinti penkias labai svarbias Vidaus audito tarnybos (VAT) rekomendacijas ir informuoti biudžeto įvykdymą tvirtinančią instituciją apie padarytą pažangą;

                  D.

                  kadangi bendras Centro 2011 m. biudžetas sudarė 16 274 205,07 EUR, palyginti su 15 900 323 EUR 2010 m., t. y. padidėjo 2,35 %;

                  E.

                  kadangi Sąjungos įnašas į Centro 2011 m. biudžetą buvo 15 400 000 EUR;

                  F.

                  kadangi 2011 m. ekonominės veiklos rezultatų ataskaitoje nurodytas neigiamas rezultatas – – 203 404,85 EUR,

         Biudžeto ir finansų valdymas

                  1.

                  atsižvelgdamas į metinę veiklos ataskaitą (MVA) pripažįsta, kad dėl Centro vykdomo finansų ir biudžeto valdymo biudžetas (tiek įsipareigojimai, tiek mokėjimai) įvykdytas beveik 100 %:

                              —

                              1 antraštinė dalis: 99,92 % įsipareigojimų ir 99,40 % mokėjimų,

                              —

                              2 antraštinė dalis: 99,49 % įsipareigojimų ir 90,08 % mokėjimų ir

                              —

                              3 antraštinė dalis: 97,18 % įsipareigojimų ir 99,86 % mokėjimų;

                  2.

                  remdamasis galutinėmis metinėmis ataskaitomis pažymi, kad Centro biudžetas priklauso nuo šių pajamų:

                              —

                              15 400 000 EUR, kuriuos Centrui kaip subsidiją skiria Komisija,

                              —

                              379 934,67 EUR, kuriuos skiria Norvegiją už dalyvavimą Centro veikloje,

                              —

                              400 000 EUR asignuotųjų pajamų iš 3-osios Pasirengimo narystei pagalbos priemonės;

                  3.

                  atsižvelgdamas į metinę veiklos ataskaitą nustato, kad 2011 m. atliktas viešųjų pirkimų ir sutarčių sudarymo procesų vertinimas; atkreipia dėmesį į Centro pareiškimą, kad jis, remdamasis šio vertinimo rezultatais, ėmėsi veiksmų, visų pirma, kad: i) racionalizuotų viešųjų pirkimų procedūras ir sumažintų derybų procedūras, ii) būtų taikomos konkrečios priemonės siekiant užtikrinti deramą sutarčių vykdymą ir iii) viešųjų pirkimų procesas būtų vykdomas anksčiau nei 2010 m.;

                  4.

                  atkreipia dėmesį į Audito Rūmų pastabas dėl maždaug 275 000 EUR Centro patirtų išlaidų, susijusių su nenaudojamomis biuro patalpomis; atkreipia dėmesį į Centro atsakymą, kad jis toliau deda ir stiprina savo pastangas šioje srityje; ragina jį išsamiai informuoti apie tolesnius pokyčius, susijusius su šiuo klausimu; ragina skubiai spręsti šį klausimą;

         Veikla

                  5.

                  remdamasis MVA pripažįsta, kad 2011 m. Centras, plėtodamas integruotą veikla grindžiamo valdymo ir biudžeto sudarymo sistemą, pradėjo diegti analitinę apskaitos sistemą; be to, pažymi, kad Centras padidino savo pajėgumus toliau tobulinti planavimo ir stebėsenos sistemą, kuri 2013–2015 m. programavimo laikotarpiu bus vystoma toliau, ypatingą dėmesį skirdamas veiklos rodiklių nustatymui;

                  6.

                  pripažįsta, kad 2011 m. Komisija inicijavo trečią Centro išorės vertinimą pagal Reglamento (EB) Nr. 1920/2006 23 straipsnį ir šis vertinimas turėjo būti baigtas 2012 m.; ragina Centrą, kad jis biudžeto įvykdymą tvirtinančią instituciją informuotų apie priemones, kurių imtasi atsižvelgiant į minėtame išorės vertinime pateiktas rekomendacijas;

         Į kitą laikotarpį perkelti asignavimai

                  7.

                  yra susirūpinęs dėl to, kad Audito Rūmai nustatė 51 atvejį, kai į 2012 m. perkelti asignavimai nebuvo susiję su esamais teisiniais įsipareigojimais (šių asignavimų bendra vertė – 90 053 EUR), todėl jie turėjo būti panaikinti ir sugrąžinti Komisijai iki 2011 m. pabaigos; pažymi, kad Centras šį procesą pradėjo per vėlai ir dėl IT sistemos apribojimų šios lėšos bus užblokuotos vienus metus ir bus panaikintos ir sugrąžintos tik 2012 m. pabaigoje; ragina Centrą pagerinti planavimą, kad ateityje tokių situacijų būtų išvengta;

         Vieta

                  8.

                  atsižvelgdamas į Audito Rūmų ataskaitą pripažįsta, kad Centro išlaidos už nenaudojamas biuro patalpas buvusiame Centro pastate ir naujoje būstinėje šiuo metu sudaro apie 275 000 EUR per metus; ragina Centrą, bendradarbiaujant su Komisija ir nacionalinėmis valdžios institucijomis, ir toliau ieškoti tinkamo nenaudojamų biuro patalpų sprendimo ir informuoti biudžeto įvykdymą tvirtinančią instituciją;

         Iždo valdymo politika

                  9.

                  yra susirūpinęs dėl to, kad Audito Rūmai nustatė, kad Centras dar nepatvirtino ir neįgyvendino iždo valdymo politikos, skirtos finansų rizikai kuo labiau sumažinti ir paskirstyti, tuo pačiu metu siekdamas užtikrinti pakankamas sugrąžinamas sumas; atkreipia dėmesį į Centro atsakymus, kuriuose pranešama apie veiksmus, kurių imamasi šiose srityse; ragina Centrą nedelsiant imtis visų paskelbtų taisomųjų priemonių ir informuoti biudžeto įvykdymą tvirtinančią instituciją apie veiksmus, kurių jis ėmėsi siekdamas ištaisyti šiuos trūkumus;

                  10.

                  yra susirūpinęs dėl to, kad Centras dar nepatvirtino išsamios nustatytų procesų ir procedūrų taikymo išimčių ar nukrypimų politikos; atkreipia dėmesį į Centro atsakymus, kuriuose pranešama apie veiksmus, kurių imamasi šiose srityse; ragina Centrą nedelsiant imtis visų paskelbtų taisomųjų priemonių ir informuoti biudžeto įvykdymą tvirtinančią instituciją apie veiksmus, kurių jis ėmėsi siekdamas ištaisyti šiuos trūkumus;

         Įdarbinimo procedūros

                  11.

                  atsižvelgdamas į Audito Rūmų ataskaitą pripažįsta, kad Centras galėtų patobulinti įdarbinimo procedūras; ragina Centrą informuoti biudžeto įvykdymą tvirtinančią instituciją apie priemones, kurių jis ėmėsi siekdamas patobulinti įdarbinimo procedūras; mano, kad kai kurios Tarnybos nuostatų nuostatos gali užkrauti didelę administracinę naštą; todėl skatina Komisiją sudaryti sąlygas tam tikro lygio supaprastinimui pagal Tarnybos nuostatų 110 straipsnį, susijusį su agentūromis;

         Apskaitos sistema

                  12.

                  atsižvelgdamas į galutines metines ataskaitas pripažįsta, kad Centras, siekdamas supaprastinti ir geriau tvarkyti vykdomuosius raštus sumoms išieškoti, įdiegė naują pajamų struktūrą, sukurtą kaupimo principu vykdomos apskaitos (ABAC) sistemoje;

                  13.

                  taip pat pažymi, kad Centras persvarstė savo veikla grindžiamą valdymo sistemą ir apibrėžė išlaidomis grindžiamą apskaitos sistemą; ypač pažymi, kad atitinkamos ABAC ir SAP CO taikomosios programos buvo atitinkamai konfigūruotos;

         Vidaus auditas

                  14.

                  pripažįsta, kad 2011 m. VAT atliko atitikties auditą „Metinės veiklos ataskaitos ir patikinimo pagrindas“; pažymi, kad, remdamasi minėto audito rezultatais, VAT pateikė aštuonias rekomendacijas, dvi iš jų nurodytos kaip labai svarbios ir šešios kaip svarbios; ragina Centrą įgyvendinti 2011 m. VAT rekomendacijas ir kitas neįgyvendintas rekomendacijas, pateiktas po VAT ankstesnių auditų, ir vis informuoti biudžeto įvykdymą tvirtinančią instituciją;

                  15.

                  pažymi, kad kitos su sprendimu dėl biudžeto įvykdymo patvirtinimo susijusios pastabos, kurios yra horizontaliojo pobūdžio, pateikiamos 2013 m. balandžio 17 d. rezoliucijoje (8) dėl agentūrų veiklos, finansų valdymo ir kontrolės.

         (1)  OL C 388, 2012 12 15, p. 123.

         (2)  OL L 248, 2002 9 16, p. 1.

         (3)  OL L 298, 2012 10 26, p. 1.

         (4)  OL L 376, 2006 12 27, p. 1.

         (5)  OL L 357, 2002 12 31, p. 72.

         (6)  OL L 36, 1993 2 12, p. 1.

         (7)  OL L 286, 2012 10 17, p. 206.

         (8)  Priimti tekstai, P7_TA(2013)0134 (žr. šio Oficialiojo leidinio p. 374).


title: 2011/562/ES: 2011 m. gegužės 10 d. Europos Parlamento sprendimas dėl 2009 finansinių metų Europos Sąjungos bendrojo biudžeto įvykdymo patvirtinimo, VIII skirsnis – Europos ombudsmenas#2011 m. gegužės 10 d. Europos Parlamento rezoliucija, su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, VIII skirsnis – Europos ombudsmenas

text:
27.9.2011

               LT

               Europos Sąjungos oficialusis leidinys

               L 250/104

         EUROPOS PARLAMENTO SPRENDIMAS
   2011 m. gegužės 10 d.
   dėl 2009 finansinių metų Europos Sąjungos bendrojo biudžeto įvykdymo patvirtinimo, VIII skirsnis – Europos ombudsmenas
   (2011/562/ES)
   EUROPOS PARLAMENTAS,

               —

               atsižvelgdamas į 2009 finansinių metų Europos Sąjungos bendrąjį biudžetą (1),

               —

               atsižvelgdamas į 2009 finansinių metų Europos Bendrijų galutines metines ataskaitas (SEC(2010)963 – C7–0218/2010) (2),

               —

               atsižvelgdamas į Europos ombudsmeno metinę 2009 m. atlikto vidaus audito ataskaitą biudžeto įvykdymą tvirtinančiai institucijai,

               —

               atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3),

               —

               atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

               —

               atsižvelgdamas į EB sutarties 272 straipsnio 10 dalį ir į 274, 275 ir 276 straipsnius ir į Sutarties dėl Europos Sąjungos veikimo 314 straipsnio 10 dalį bei į 317, 318 ir 319 straipsnius,

               —

               atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

               —

               atsižvelgdamas į Darbo tvarkos taisyklių 77 straipsnį ir į VI priedą,

               —

               atsižvelgdamas į Biudžeto kontrolės komiteto pranešimą (A7–0116/2011),

               1.

               patvirtina Europos ombudsmenui, kad Ombudsmeno 2009 finansinių metų biudžetas įvykdytas;

               2.

               išdėsto savo pastabas toliau pateikiamoje rezoliucijoje;

               3.

               paveda Pirmininkui perduoti šį sprendimą ir rezoliuciją, kuri yra neatskiriama jo dalis, Tarybai, Komisijai, Teisingumo Teismui, Audito Rūmams, Europos ombudsmenui bei Europos duomenų apsaugos priežiūros pareigūnui ir pasirūpinti, kad jie būtų paskelbti Europos Sąjungos oficialiajame leidinyje (L serijoje).

            Pirmininkas

         Jerzy BUZEK

            Generalinis sekretorius

         Klaus WELLE

      (1)  OL L 69, 2009 3 13.

      (2)  OL C 308, 2010 11 12, p. 1.

      (3)  OL C 303, 2010 11 9, p. 1.

      (4)  OL C 308, 2010 11 12, p. 129.

      (5)  OL L 248, 2002 9 16, p. 1.

      EUROPOS PARLAMENTO REZOLIUCIJA
      2011 m. gegužės 10 d.
      su pastabomis, sudarančiomis neatskiriamą sprendimo dėl 2009 finansinių metų Europos Sąjungos bendrojo biudžeto įvykdymo patvirtinimo dalį, VIII skirsnis – Europos ombudsmenas
      EUROPOS PARLAMENTAS,

                  —

                  atsižvelgdamas į 2009 finansinių metų Europos Sąjungos bendrąjį biudžetą (1),

                  —

                  atsižvelgdamas į 2009 finansinių metų Europos Bendrijų galutines metines ataskaitas (SEC(2010)963 – C7–0218/2010) (2),

                  —

                  atsižvelgdamas į Europos ombudsmeno metinę 2009 m. atlikto vidaus audito ataskaitą biudžeto įvykdymą tvirtinančiai institucijai,

                  —

                  atsižvelgdamas į Audito Rūmų 2009 finansinių metų metinę biudžeto vykdymo ataskaitą kartu su audituotų institucijų atsakymais (3),

                  —

                  atsižvelgdamas į Audito Rūmų pagal Sutarties dėl Europos Sąjungos veikimo 287 straipsnį pateiktą sąskaitų patikimumo ir pagal jas atliktų operacijų teisėtumo ir tvarkingumo patikinimo pareiškimą (4),

                  —

                  atsižvelgdamas į EB sutarties 272 straipsnio 10 dalį ir į 274, 275 ir 276 straipsnius ir į Sutarties dėl Europos Sąjungos veikimo 314 straipsnio 10 dalį bei į 317, 318 ir 319 straipsnius,

                  —

                  atsižvelgdamas į 2002 m. birželio 25 d. Tarybos reglamentą (EB, Euratomas) Nr. 1605/2002 dėl Europos Bendrijų bendrajam biudžetui taikomo finansinio reglamento (5), ypač į jo 50, 86, 145, 146 ir 147 straipsnius,

                  —

                  atsižvelgdamas į Darbo tvarkos taisyklių 77 straipsnį ir į VI priedą,

                  —

                  atsižvelgdamas į Biudžeto kontrolės komiteto pranešimą (A7–0116/2011),

                  1.

                  pažymi, kad Europos ombudsmeno (toliau – Ombudsmenas) įsipareigojimų asignavimai 2009 m. iš viso sudarė 9 000 000 EUR (2008 m. – 9 000 000 EUR), iš jų 91,98 % buvo panaudota, o tai yra mažiau už kitų institucijų vidurkį (97,69 %);

                  2.

                  pažymi, kad Audito Rūmai, rengdami 2009 finansinių metų metinę ataskaitą, atliko išsamų stebėsenos ir kontrolės sistemų, taikomų Audito Rūmuose, Ombudsmeno ir Europos duomenų apsaugos priežiūros pareigūno biuruose, vertinimą, kuris apėmė papildomų mokėjimų, susijusių su žmogiškaisiais ištekliais ir kitomis administracinėmis išlaidomis, sandorių vertinimą;

                  3.

                  pažymi, kad Audito Rūmai nustatė, kad Ombudsmenas nepriėmė bendrųjų nuostatų dėl laikinųjų darbuotojų įdarbinimo tvarkos, nors pagal Europos Sąjungos kitų tarnautojų įdarbinimo sąlygų 12 straipsnio 5 dalį (6) reikalaujama, kad kiekviena institucija jas patvirtintų; be to, susirūpinęs pažymi, kad nuostatų nepatvirtinimas gali turėti įtakos daugumai Ombudsmeno tarnybos darbuotojų, nes 47 iš 63 pareigybių, kurioms įsteigti numatyta lėšų 2009 m. biudžete, yra laikinosios pareigybės;

                  4.

                  džiaugiasi tuo, kad Ombudsmenas nurodė savo tarnybai parengti laikinųjų darbuotojų įdarbinimo tvarkos, kuri turėtų būti patvirtinta atsižvelgiant į Audito Rūmų pastabas, nuostatų projektą ir skatina Ombudsmeną savo metinėje veiklos ataskaitoje pranešti apie pažangą;

                  5.

                  pažymi, jog Audito Rūmų metinėje ataskaitoje nurodyta, kad atlikus Ombudsmeno institucijos auditą nebuvo pateikta jokių kitų esminių pastabų;

                  6.

                  pažymi, kad 2009 m. Ombudsmenas padėjo išnagrinėti 77 % visų skundų ir kad jis mažiau nei per vienus metus atliko 70 % tyrimų, ir džiaugiasi tuo, kad vidutinė tyrimo trukmė sumažėjo iki 9 mėnesių (2008 m. ji buvo 13 mėn.);

                  7.

                  pažymi, kad nuo 2010 m. sausio 1 d. pakeista Ombudsmeno tarnybos struktūra, ir ragina Ombudsmeną savo metinėje veiklos ataskaitoje pranešti apie šių pokyčių poveikį;

                  8.

                  atkreipia dėmesį į Vidaus audito tarnybos (VAT) atliktus auditus, ypač į jos metinę ataskaitą, ir valdymo ir kontrolės komandiruočių ir užmokesčio srityse sistemos VAT atliktos peržiūros tolesnes priemones, kurios padėjo pasiekti, kad būtų įgyvendinti visi per peržiūras numatyti veiksmai; pažymi, kad atlikus mokėjimo prašymų vykdymo auditą nustatyti keli svarbūs klausimai, kuriuos turi spręsti vadovai, ir skatina Ombudsmeną kitų metų veiklos ataskaitoje apie tai pranešti;

                  9.

                  džiaugiasi, kad metiniame valdymo plane pradėti taikyti pagrindinės veiklos rezultatų rodikliai ir kad įgyvendinti 2009 m. tikslai;

                  10.

                  teigiamai vertina Ombudsmeno sprendimą paskelbti metinę Ombudsmeno interesų deklaraciją ir tai, kad ši deklaracija skelbiama Ombudsmeno interneto svetainėje;

                  11.

                  palankiai vertina Ombudsmeno metinės veiklos ataskaitos kokybę ir džiaugiasi tuo, kad į ataskaitą įtrauktos tolesnės priemonės, įgyvendintos per metus atsižvelgiant į Parlamento ankstesnių metų sprendimus dėl biudžeto įvykdymo patvirtinimo.

         (1)  OL L 69, 2009 3 13.

         (2)  OL C 308, 2010 11 12, p. 1.

         (3)  OL C 303, 2010 11 9, p. 1.

         (4)  OL C 308, 2010 11 12, p. 129.

         (5)  OL L 248, 2002 9 16, p. 1.

         (6)  OL L 56, 1968 3 4, p. 1.